CELEX: 
Language: ro
Date: 2021-07-06 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului delegat (UE) 2016/1237 în ceea ce privește obligația de a deține o licență de export pentru orez

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Regulamentul delegat (UE) 2016/1237 al Comisiei prevede, printre altele, obligația de a deține o licență de export pentru „orez decorticat (orez cargo sau orez brun)” și „orez semialbit sau albit, chiar sticlos sau glasat”. Cu toate acestea, monitorizarea eficace a exporturilor poate fi realizată acum și cu alte mijloace, de exemplu, utilizând sistemul de supraveghere (DG TAXUD). La cererea unor părți interesate și a unor state membre, precum și în interesul simplificării și în scopul reducerii sarcinii administrative pentru statele membre și operatori, ar trebui eliminată cerința de a deține licențe de export pentru „orez decorticat (orez cargo sau orez brun)” și „orez semialbit sau albit, chiar sticlos sau glasat”. Deși licențele de import pentru orez ar putea fi la rândul lor eliminate din aceleași motive, aceste licențe trebuie menținute pentru ca Uniunea să își îndeplinească obligațiile care îi revin în cadrul Acordurilor din 2005 cu Thailanda [Decizia Consiliului din 20 decembrie 2005 (2005/953/CE) referitoare la încheierea Acordului sub forma unui schimb de scrisori între Comunitatea Europeană și Thailanda în conformitate cu articolul XXVIII din GATT 1994 privind modificarea concesiilor referitoare la orez, prevăzute în lista comunitară CXL anexată la GATT 1994, JO L 346, 29.12.2005, p. 24] și cu Statele Unite ale Americii [Decizia Consiliului din 21 iunie 2005 (2005/476/CE) privind încheierea unui Acord sub forma unui schimb de scrisori între Comunitatea Europeană și Statele Unite ale Americii referitor la metoda de calcul a drepturilor aplicate pentru orezul decorticat și de modificare a Deciziilor 2004/617/CE, 2004/618/CE și 2004/619/CE, JO L 170, 1.7.2005, p. 67].
            
            
               2.CONSULTĂRI ÎNAINTEA ADOPTĂRII ACTULUI
            
            
               Prezentul act delegat a fost prezentat și a făcut obiectul unor discuții cu experții în cadrul reuniunilor GREX (grup de experți) – Întrebări orizontale privind PAC, la 16 martie și 15 aprilie 2021. Actul a fost publicat în scopul consultării în cadrul mecanismului de feedback care s-a desfășurat în perioada 9 aprilie-7 mai 2021. Pe durata mecanismului de feedback, s-a primit o contribuție constând într-o observație cu caracter general ce nu privea actul în sine. Prin urmare, nu a fost necesară nicio modificare a actului.  
            
            
               3.ELEMENTELE JURIDICE ALE ACTULUI DELEGAT
            
            
               Prezentul act delegat prevede eliminarea obligației de a deține o licență de export pentru „orez decorticat (orez cargo sau orez brun)” și „orez semialbit sau albit, chiar sticlos sau glasat”. Scopul este atins prin modificarea Regulamentului (UE) 2016/1237. În paralel, este adoptat Regulamentul de punere în aplicare al Comisiei de modificare a Regulamentului de punere în aplicare corespondent (UE) 2016/1239 al Comisiei în ceea ce privește dispozițiile privind garanția și perioadele de valabilitate a licențelor de export pentru orez, care urmează a fi eliminate prin prezentul regulament.
            
            
                
            
            
               REGULAMENTUL DELEGAT (UE) …/… AL COMISIEI
            
            
               din 6.7.2021
            
            
               de modificare a Regulamentului delegat (UE) 2016/1237 în ceea ce privește obligația de a deține o licență de export pentru orez
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului
                  1
               , în special articolul 177,
            
            
               având în vedere Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului
                  2
               , în special articolul 66 alineatul (3) literele (c) și (e),
            
            
               întrucât:
            
            
               (1)Regulamentul delegat (UE) 2016/1237 al Comisiei
                  3
                completează Regulamentul (UE) nr. 1308/2013 în ceea ce privește sistemul de licențe pentru produse agricole incluzând lista produselor care fac obiectul prezentării unei licențe de import sau de export.
            
            
               (2)Articolul 2 alineatul (2) litera (a) din Regulamentul delegat (UE) 2016/1237 coroborat cu partea II punctul A din anexa la acesta prevede obligația de a deține o licență pentru exporturile de „orez decorticat (orez cargo sau orez brun)” încadrat la codul NC 1006 20 și de „orez semialbit sau albit, chiar sticlos sau glasat” încadrat la codul NC 1006 30.
            
            
               (3)În prezent, monitorizarea eficace a importurilor se poate realiza cu alte mijloace. În interesul simplificării și în scopul reducerii sarcinii administrative pentru statele membre și operatori, trebuie eliminată obligația de a deține licențe de export pentru orez decorticat (orez cargo sau orez brun) și orez semialbit sau albit, chiar sticlos sau glasat.
            
         
         
            
               (4)Din motive de claritate, este necesar să se stabilească norme privind licențele de export eliberate pentru orez decorticat (orez cargo sau orez brun) și orez semialbit sau albit, chiar sticlos sau glasat, pentru care este eliminată obligația de a deține o licență de export prin prezentul regulament și care sunt încă valabile la data aplicării prezentului regulament.
            
            
               (5)Prin urmare, Regulamentul delegat (UE) 2016/1237 trebuie modificat în consecință,
            
            
               ADOPTĂ PREZENTUL REGULAMENT:
            
            
               Articolul 1
            
            
               Modificarea Regulamentului delegat (UE) 2016/1237
            
            
            
               În partea II din anexa la Regulamentul delegat (UE) 2016/1237, se elimină punctul A.
            
            
               Articolul 2
            
            
               Dispoziții tranzitorii
            
            
               La cererea titularului, garanția constituită pentru o licență de export pentru orezul decorticat (orez cargo sau orez brun) și orezul semialbit sau albit, chiar sticlos sau glasat este eliberată atunci când sunt îndeplinite toate condițiile următoare: 
            
            
               (a) valabilitatea licenței nu a expirat la data intrării în vigoare a prezentului regulament; 
            
            
               (b) licența a fost utilizată parțial sau nu a fost folosită deloc la data intrării în vigoare a prezentului regulament.
            
            
               Articolul 3
            
            
               Intrare în vigoare
            
            
               Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 6.7.2021
            
            
               
                     Pentru Comisie
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        JO L 347, 20.12.2013, p. 671. 
               
               
                  
                     (2)
                  
                        JO L 347, 20.12.2013, p. 549. 
               
               
                  
                     (3)
                  
                        Regulamentul delegat (UE) 2016/1237 al Comisiei din 18 mai 2016 de completare a Regulamentului (UE) nr. 1308/2013 al Parlamentului European și al Consiliului în ceea ce privește normele de aplicare a sistemului de licențe de import și export și de completare a Regulamentului (UE) nr. 1306/2013 al Parlamentului European și al Consiliului în ceea ce privește normele referitoare la eliberarea și reținerea garanțiilor constituite pentru astfel de licențe, precum și de modificare a Regulamentelor (CE) nr. 2535/2001, (CE) nr. 1342/2003, (CE) nr. 2336/2003, (CE) nr. 951/2006, (CE) nr. 341/2007 și (CE) nr. 382/2008 ale Comisiei și de abrogare a Regulamentelor (CE) nr. 2390/98, (CE) nr. 1345/2005, (CE) nr. 376/2008 și (CE) nr. 507/2008 ale Comisiei (JO L 206, 30.7.2016, p. 1).